open-index/open-wikipedia-markdown huggingface dataset:
המחוז הכלכלי של אורל

**המחוז הכלכלי של אורל** (ברוסית: **Уральский экономический район** *Uralsky ekonomichesky rayon*) הוא אחד מ-12 המחוזות הכלכליים של רוסיה, מורכב מ-7 סובייקטים פדרליים, שטחו 824,000 קמ"ר ואוכלוסייתו כ-19.5 מיליון (נכון לשנת 2010).

## הרכב המחוז
# 
# 
# 
# 
# 
# 
# 

מרכז המחוז הכלכלי היא העיר יקטרינבורג.

## כלכלה
המחוז עשיר בעפרות, מינרלים ומתכות (כגון בוקסיט, כלקופיריט, מגנטיט, אלומיניום, זהב, פלטינה), בדלקים פוסיליים (פחם, נפט וגז טבעי) ובאבני חן (ברקת, אחלמה, מלכיט, יהלומים), ומרכז בתוכו תעשיות שונות (תעשיית מטלורגיה, תעשיית מכונות, תעשייה צבאית, תעשיית עץ, תעשייה כימית, זיקוק, תעשייה פטרוכימית וכו'), כריית פחם, והפקת נפט וגז.

נחשב לאחד הבולטים ברוסיה בהנדסת מכונות ובעיבוד מתכות. בעיר מיאס (Миасс) שבמחוז צ'ליאבינסק נמצא "מפעל כלי הרכב אוראל" הנחשב ליצרן המשאיות הגדול ברוסיה. בעיר ניז'ני טאגיל (Нижний Тагил) שבמחוז סברדלובסק ממוקם "מפעל הקרונות של אוראל" הנחשב ליצרן טנקי המערכה הגדול בעולם ובו מיוצר הטנק הרוסי המודרני ביותר T-90. בנוסף, המפעל מייצר קרונות רכבת, ציוד מכני הנדסי ועוד.

בפאתי העיר אורנבורג שבמחוז אורנבורג, בחלקו הדרום-מזרחי של האגן וולגה-אורל, שוכן שדה הגז טבעי (והקודנסט) אורנבורג. השדה התגלה ב-1966, פותח על ידי גזפרום ונחשב לאחד משדות הגז הגדולים ביותר ברוסיה ובעולם כולו.

בעיר הסגורה נובואוראלסק (Новоура́льск, הידועה בעבר תחת שם הצופן "סברדלובסק 44") שבמחוז סברדלובסק, פועל המכון להעשרת אורניום ופיתוח טכנולוגיית הסרקזות (צנטריפוגות). המכון או מילולית המפעל האלקטרו-כימי של אורל (Уральский электрохимический комбинат; ברש"ת: УЭХК) עוסק, בין השאר, בהעשרת אורניום לאספקת דלק לתחנות כוח גרעיניות.

## קישורים חיצוניים

* Уральский экономический район, www.Grandars.ru


## הערות שוליים

קטגוריה:רוסיה: כלכלה
התמרת בורווס-וילר

**התמרת בורווס-וילר** (באנגלית: **Burrows–Wheeler transform**) היא שיטה לסידור מחרוזת תווים לרצפי תווים חוזרים. סידור זה של המחרוזת מסייע לדחיסת נתונים, שכן קל לדחוס מחרוזת שבה רצפים של תווים חוזרים למשל באמצעות קידוד אורך חזרה (Run-length encoding) או בשיטת העברה קדימה (Move-to-front transform). תכונה חשובה של התמרה זו היא היכולת לשחזר את הקלט, ללא צורך באחסון של מידע נוסף. שיטה זו מאפשרת אפוא לשפר ביצועים של אלגוריתמי דחיסת טקסט במחיר נמוך. התמרת בורווס-וילר נמצאת בשימוש ביישומי דחיסה שונים, כדוגמת אלגוריתם הדחיסה bzip2 ולה שימושים חשובים גם בתחום הביואינפורמטיקה.

האלגוריתם קרוי על שמם של שני מדענים בריטים אשר הציעו אותו לראשונה, מייקל בורווס (Michael Burrows) ודייוויד וילר (David Wheeler). האלגוריתם פורסם לראשונה ב-1994 במסגרת עבודתם במרכז מחקר בפאלו אלטו שבקליפורניה. האלגוריתם מבוסס על אלגוריתם שלא פורסם שווילר פיתח עוד ב-1983 בעבודתו במעבדות בל.

## תיאור
התמרת בורווס-וילר נעשית באמצעות מיון לקסיקוגרפי של כל הרוטציות של מחרוזת הקלט. כאשר אלו מופיעות בטבלה שורה אחר שורה, ממיינים את השורות, ומחזירים את העמודה האחרונה בטבלה, ואת מספר השורה המתאים למחרוזת המקורית. לדוגמה עבור המילה BANANA נוסיף תו מיוחד ^ שיציין את תחילת המילה, ותו $ שיציין את סופה וההתמרה תפעל כבדוגמה:

בעמודת "בחירת העמודה האחרונה", השורה השביעית היא שורה עם מחרוזת הקלט המקורי, והפלט צריך להכיל את מספר השורה המתאימה או באופן שקול ניתן להסיק זאת לפי תו $ שיופיע בסוף שורה זו.

התמרת בורווס-וילר היא הפיכה: בהינתן פלט של BWT, ניתן לשחזר את העמודה הקודמת בטבלה באמצעות מיון, וכך ניתן לחזור על הפעולה עד לקבלת המחרוזת המקורית. לדוגמה:

## הערות שוליים

קטגוריה:אלגוריתמים
תוכנית הספר הכחול

**תוכנית הספר הכחול** הייתה חזונו של נורי א-סעיד ראש ממשלת עיראק אותו העלה על הכתב בשנת 1943 וכוון בעיקר לבריטים, ובו בדומה לתוכנית סוריה הגדולה של עבדאללה הראשון אמיר הממלכה הירדנית ההאשמית, הציעה לאחד את כל אזור הסהר הפורה תחת קונפדרציה בהובלת עיראק שתושביה הם שיקבעו את אופי השלטון בה. בניגוד לעבדאללה, שהתעלם בתוכניתו ממעמד היהודים, הציע נורי א-סעיד ליהודים אוטונומיה במחוזות מסוימים בקונפדרציה, בדומה לאוטונומיה שהוענקה למרונים בהר הלבנון בשנת 1864 ובה בעת הייתה עיראק לקיצונית במדינות ערב ביחסה ליישוב ומדינת ישראל. 

ביולי 1947 נקרתה בדרכו של נורי סעיד ההזדמנות להגשים את חלום 'סוריה הגדולה' במסגרת תוכנית קלייטון של הבריטים לבלימת שאיפות ההתפשטות הסובייטיות במזרח התיכון באמצעות סיכול תוכנית החלוקה. הבריטים יעדו לעיראקים את הובלת קואליציית הפלישה הערבית הראשונה לארץ ישראל, תוך הבטחה לחימוש שתי דיוויזיות עיראקיות במסגרת הסכם הגנה אנגלו-עיראקי שנודע בשמו הסכם פורטסמות (1948). מרד בגדאד (1948) בהובלת התנועה הקומוניסטית העיראקית, רבים מחבריה יהודים, בתמיכה פעילה של ברית המועצות הביא לנפילת שלטונו של נורי סעיד ולסיכול תוכנית הפלישה הראשונה.

במאי 1948, שגרה עיראק דיוויזיה לארץ ישראל כחלק מהמאמץ של מדינות ערב לחסל את מדינת ישראל. עיראק לא חתמה על הסכם שביתת נשק עם ישראל בתום מלחמת הקוממיות, שלחה חילות משלוח במלחמות ששת הימים ויום כיפור ושגרה טילים לשטח ישראל במלחמת המפרץ הראשונה, כך עד סוף שלטונו של סאדם חוסיין.

## קישורים חיצוניים

## הערות שוליים

קטגוריה:המזרח הקרוב
קטגוריה:המזרח התיכון: היסטוריה
קטגוריה:לאומיות פאן-ערבית
דארמה וגרג

**דארמה וגרג** (באנגלית: **Dharma & Greg**) היא קומדיית מצבים אמריקאית שנוצרה על ידי צ'אק לורי ודוטי דרטלנד. הסדרה שודרה במשך חמש עונות ברשת ABC בין השנים 1997 עד 2002, וכללה בסך הכל 119 פרקים. בסדרה כיכבו בתפקידים הראשיים ג'נה אלפמן ותומאס גיבסון.

בישראל הסדרה שודרה במקור במהלך שנות התשעים בערוץ 2 במסגרת שידורי הזכיינית קשת.

## תקציר העלילה
הסדרה מתמקדת בדארמה מונטגומרי (ג'נה אלפמן) וגרג מונטומרי (תומאס גיבסון) אשר נפגשו במקרה, התאהבו באופן מיידי, והתחתנו באופן אימפולסיבי בדייט הראשון שלהם. דארמה היא נפש חופשייה ומדריכת יוגה. גרג לעומת זאת הוא עורך דין שקול, פרגמטי, ורציני הפועל תמיד תוכניות מסודרת.

כל פרק מתמקד במתחים הנובעים מאהבה של שני אנשים שונים כל כך. הוריה של דארמה הם היפים, לא נשואים; אביה מגדיר את עצמו כלוחם נגד הממסד ואמה טבעונית. הוריו של גרג הם ואספים שמרנים, עשירים ומתנשאים. בין הארבעה נוצרים חיכוכים תמידיים אותם גרג ודארמה מנסים לפתור. למרות השוני בין השניים, הם אוהבים אחד את השני מאוד ומנסים לגשר על ההבדלים הקיימים בחיים שלהם.

## דמויות
### דמויות ראשיות
* **דארמה פרידום מונטגומרי** (ג'נה אלפמן) - ילדת פרחים היפית ומדריכת יוגה. דארמה היא אישה אקסצנטרית, עליזה, ועם לב טוב. לדארמה הורים היפים לא נשואים. דארמה היא לכאורה הניגוד המוחלט לבעלה גרג.
* **גרגורי קליפורד "גרג" מונטגומרי** (תומאס גיבסון) - עורך דין רציני ואחראי. לגרג הורים אמידים ושמרנים. גרג הוא לכאורה הניגוד המוחלט לדארמה.

### דמויות משנה
* **קתרין "קיטי" מונטגומרי** (סוזאן סאליבן) - אמו האקסטרווגנטית ולעיתים רבות מניפולטיבית של גרג, אשת חברה שמרנית. גישתה האליטיסטית גורמת לעיתים רבות לחיכוכים עם דארמה והוריה.
* **אדוארד מונטגומרי** (מיטשל ראיין) - אביו של גרג, איש עסקים עשיר ונוקשה אשר היה בעבר חבר סנאט.
* **אביגייל "אבי" אוניל פינקלשטיין** (מימי קנדי) - אמה ההיפית, הטבעונית והאכפתית של דארמה.
* **לארי פינקלשטיין** (אלן ראצ'ינס) - אביה האקסצנטרי, ההיפי והאנטי-ממסדי של דארמה אשר חובב תיאוריות קונספירציה.
## סקירת סדרה

## הצלחה מסחרית
הסדרה זכתה באחוזי צפייה נאים, במשך כל העונות שלה.הסדרה זכתה במועמדויות רבות במהלך שנות שידוריה. היא זכתה בחלק מהם כמו פרס השחקנית הקומית הטובה של "מדריך הטלוויזיה" (TV Guide) של 1999–2000 עבור ג'נה אלפמן, ובחירת האנשים (people's choice) של 1998 לסדרת הקומדיה הטובה ביותר.

## כרטיסי גאווה
בסוף כל פרק המפיק צ'אק לורי שם טקסט אישי שכתב לשלוש שניות על מסך. הטקסט עסק במחשבות אישיות שלו על החיים, או מחשבותיו על הסדרה. צ'אק לורי המשיך לשים את הכרטיסים הללו גם בסדרות הבאות שהפיק שני גברים וחצי והמפץ הגדול. אי אפשר לקרוא את הכרטיס במהלך צפייה רגילה בסדרה, אלא חייבים לעצור ולהתעכב עליו.

## קישורים חיצוניים
* 

## הערות שוליים

קטגוריה:סדרות קומדיה אמריקאיות
קטגוריה:ABC: תוכניות וסדרות
קטגוריה:סדרות טלוויזיה אמריקאיות שעלו לשידור בשנת 1997
התרסקות רכב החלל VSS Enterprise

**התרסקות רכב החלל [[VSS Enterprise]]**, הדגם הראשון של SpaceShipTwo של חברת וירג'ין גלקטיק, המתעתדת לבצע טיסות תת-מסלוליות עבור תיירי חלל, התרחשה במהלך טיסת ניסוי של הדגם ב-31 באוקטובר 2014 בקליפורניה שבארצות הברית. בהתרסקות נהרג אחד מטייסי הניסוי והשני נפצע קשה.

## התאונה
ב-31 באוקטובר 2014, בשעה 9:19, המריאה טיסת ניסוי של מטוס "VSS אנטרפרייז" מדגם "ספייסשיפ 2" של חברת וירג'ין גלקטיק מנמל החלל במוהאבי, קליפורניה. זו הייתה טיסת הניסוי הרביעית של רכב החלל SpaceShipTwo שבה בוצעה בעירה רקטית, והראשונה עם מנוע הדלק המוצק שהשתמש בדלק מבוסס פוליאמיד תרמופלסטי במקום המנוע הקודם שהשתמש בדלק מבוסס גומי. זמן קצר לאחר שהחל שלב הבעירה הרקטית, אבד הקשר עם המטוס. עדי ראייה סיפרו שחזו בפיצוץ ולאחר מכן בשני מצנחים. טייס המשנה נהרג בתאונה, ואילו הטייס נפצע קשה. שברי המטוס התפזרו בטווח של כ-3 קילומטרים.

## חקירת התאונה
250px|ממוזער|שמאל|צוות חקירה של NTSB בוחן קטע מזנבה של VSS Enterprise
בעקבות התאונה נפתחה חקירה על ידי המועצה הלאומית לבטיחות בתעבורה (NTSB). החקירה מצאה כי התאונה נגרמה עקב טעות אנוש של טייס המשנה שהפעיל מוקדם מדי את מערכת ה"נוצה" (feather system) של רכב החלל. מנגנון זה מאפשר כניסה מחדש לאטמוספירה באמצעות נחיתה מכונפת: החלק האחורי של הכנף ומייצבי הכיוון הכפולים האחוריים מתקפלים כלפי מעלה סביב ציר הבנוי לאורך הכנף; דבר זה מגביר את הגרר בעודו שומר על יציבות הטיסה.

על פי החקירה, לאחר ש-VSS Enterprise התנתקה ממטוס האם שנשא אותה בגובה של 46,400 רגל (14,142 מטר), החל שלב ההנעה הרקטית של טיסת הניסוי. בשלב זה טייס המשנה הפעיל את מערכת הנוצה מוקדם מדי, כאשר הרכב עדיין היה במהירות של 0.8 מאך ולא במהירות הנדרשת של 1.4 מאך. עקב עומס אווירודינמי המדפים של מערכת הנוצה התקפלו כלפי מעלה, והרכב כולו התפרק.

החקירה לא מצאה פגם ברכב החלל עצמו או בעיה רפואית כלשהי בקרב הטייסים. בממצאי החקירה של ה-NTSB הוטחה ביקורת כלפי החברה שמייצרת את ספייסשיפ 2, Scaled Composites, על כך שאף על פי שידעה על הסכנה האקוטית של הפעלת מערכת הנוצה מוקדם מדי, היא התמקדה בבעיות מכניות ולא ייחסה חשיבות מספקת לגורם האנושי. ביקורת נוספת הוטחה כלפי רשות התעופה הפדרלית על שלא פיקחה היטב על חברת Scaled Composites.

## קישורים חיצוניים

* 
* 

## הערות שוליים

קטגוריה:אסונות בחלל
קטגוריה:תקריות ואסונות תעופה בקליפורניה
קטגוריה:תקריות ואסונות תעופה ב-2014
קטגוריה:וירג'ין
קטגוריה:2014 בארצות הברית
דוזה ניו

**דוזה ניו** או **נְיוֹ צֶ'נְגְדְזֶה** (בסינית:鈕承澤, בכתב פין-יין: **Niǔ Chéngzé**, בכתב Wade–Giles :**Niu Ch'eng-tse**,  נולד ב-22 ביוני 1966 בטאיפיי) הוא שחקן ובמאי קולנוע, תסריטאי, מארח תוכניות טלוויזיה ומפיק טאיוואני. כבמאי קולנוע נודע, בין השאר בסרטו "מונגה".

## קורות חיים
דוזה ניו נולד בטאיפיי במשפחה עם שורשים מנצ'וריים ומבייג'ינג. שיחק בתיאטרון מגיל 9 וסבל בצעירותו ממצוקות חברתיות ומדיכאונות. בגיל 12 אביו לקה בטרשת אמיוטרופית צידית ורותק למיטה למשך 25 שנה. בגיל 17 היה מועמד לפרס לתפקיד משנה בתחרות הסרטים "סוס הזהב" בטאיוואן (1983) בגלל משחקו בסרט Xiǎo bì de gùshì (לגדול Growing Up ). הפך בעקבות הסרט הזה לכוכב בעל דימוי מרדני. אולם אחרי שנת 1989 תקופה ארוכה לא קיבל תפקידים בקולנוע.

בשנת 2002 הקים דוזה ניו חברת הפקות Red Bean Productions שהפיקה את שלושת הסרטים שביים ובהם שיחק.
הסרט הראשון שלו, קומדיה עם צביון אוטוביוגרפי, *Which on Earth Have I Done Wrong*, שזכה בפרס של הפדרציה הבינלאומית של מבקרי הקולנוע FIPRESCI. בשנת 2009 ביים את הסרט "מונגה" (*Monga*) שגבוריו חברי כנופיות בעולם התחתון ברובע וואנהואה של טאיפיי. הסרט היה הצלחה קופתית והיה מועמד לקטגורית הסרט הזר בתחרות האוסקר בארצות הברית.

בשנת 2012 הוא סיים סרט Love עם ג'או ויי בתפקיד הראשי. הסרט זכה להצלחה מסחרית גדולה.

בשנת 2014 הסרט "גן עדן בצבא" (*Paradise in Service*) פתח את פסטיבל הסרטים האסייאתיים בבוסאן, קוריאה הדרומית.

דוזה ניו מדבר כמה ניבים סיניים, כולל הוקיין.

## סרטים בהם שיחק

## סרטי טלוויזיה בהם שיחק

## פרסים ואותות כבוד
*1983 - פרס שחקן המשנה הטוב ביותר - בפסטיבל הסרטים "סוס הזהב" בטאיוואן - על משחקו בסרט Growing Up) (小畢的故事)
*1984 - מדליה על המשחק בסרטים אמנותיים סיניים
*מועמדות לפרס השחקן הטוב ביותר בפסטיבל "פעמון הזהב" (1987,After the game) (遊戲之後) 2008, Awakening](甦醒) Wayward Kenting (我在墾丁*天氣晴)

## קישורים חיצוניים

*  על הסרט "מה בכלל עשיתי What On Earth Have I Done Wrong באתר האוזן השלישית

קטגוריה:קצרמר טאיוואן

קטגוריה:טאיוואנים
קטגוריה:שחקני קולנוע וטלוויזיה סינים
קטגוריה:במאי קולנוע סינים
קטגוריה:תסריטאי קולנוע סינים
קטגוריה:מנחי טלוויזיה
קטגוריה:ילידי 1966
קוורטו (משחק לוח)

ממוזער|לוח קוורטו במצב ההתחלתי של המשחק
**קוורטו** הוא משחק לוח לשני שחקנים, שפותח על ידי המתמטיקאי השווייצרי בלייס מולר בשנת 1991.

## כלי המשחק
לוח המשחק הוא של 4X4 משבצות. במשחק יש 16 כלים ייחודיים, שלכל אחד מהם ארבעה מאפיינים, כאשר מכל מאפיין יש 2 אפשרויות:
* צורה - ריבוע או עיגול
* צבע - אדום או כחול
* גודל - גדול או קטן
* נפח - חלול או מלא

אפשרויות המאפיין עשויות להשתנות בגרסאות שונות של המשחק, לדוגמה בגרסה מסוימת למאפיין הצבע יש אפשרויות של 2 גוונים שונים של חום.

## מהלך המשחק
שני השחקנים משחקים לסירוגין, כאשר אין חשיבות לזהות השחקן המתחיל. בכל תור, אחד מהשחקנים בוחר את אחד מ-16 כלי המשחק ונותן אותו לשחקן היריב. השחקן שקיבל כלי, מניח את הכלי שקיבל על אחת המשבצות הפנויות שעל הלוח, לבחירתו. מטרת המשחק היא להניח את הכלי הרביעי בשורה, טור או אלכסון, כך שייווצר רצף של 4 כלים בעלי מאפיין משותף אחד לפחות. כאשר נוצר רצף כזה, המשחק נגמר והשחקן שהניח את הכלי הרביעי הוא המנצח.
לדוגמה, שחקן 1 בוחר את הכלי העגול, הכחול, המלא והקטן, ומעניק אותו לשחקן 2. שחקן 2 לוקח את הכלי ומניח אותו על המשבצת שבפינה הימנית העליונה של הלוח. שחקן 2 בוחר את הכלי המרובע, הכחול המלא והגדול, ומעניק אותו לשחקן 1. שחקן 1 לוקח את הכלי ומניח אותו על המשבצת השנייה מימין בשורה העליונה של הלוח. כעת יש אפשרות לנצח במשחק על ידי השלמת השורה העליונה בעזרת שני כלים כחולים או שני כלים מלאים.

## קישורים חיצוניים

* משחק קוורטו נגד המחשב (באנגלית)
* משחק קוורטו ברשת נגד שחקנים אחרים

קטגוריה:משחקי לוח
קתרין הלמונד

250px|ממוזער|שמאל|קתרין הלמונד ב-1979
**קתרין מרי הלמונד** (באנגלית: ** Katherine Marie Helmond**; 5 ביולי 1929 – 23 בפברואר 2019) הייתה שחקנית אמריקאית, זוכת שני פרסי גלובוס הזהב על תפקידיה בסדרות "בועות" ו"מי הבוס?". היא השתתפה בסרטים "ברזיל", "שודדי הזמן" ו"נשואה לשניים".

## ביוגרפיה
הלמונד נולדה בעיר גלווסטון שבטקסס. בתם היחידה של תלמה וג'וזף הלמונד. לאחר גירושי הוריה, גודלה וחונכה על ידי אמה וסבתה כנוצרייה קתולית.. בצעירותה נסעה לפתח את קריירת המשחק שלה בבמות תיאטרון בניו יורק.

## קריירת משחק
### טלוויזיה
הלמונד נודעה כאחת מהשחקניות הקומיות הטובות ביותר על מסך הטלוויזיה בשנות ה-80. היא הופיעה בתפקיד הראשי בקומדיית המצבים "בועות" בתור ג'סיקה טייט, וזכתה על תפקידה בפרס גלובוס הזהב לשחקנית הטובה ביותר בסדרה קומית בשנת 1980.

בשנת 1984 לוהקה הלמונד לסיטקום מצליח נוסף בשם "מי הבוס?" לתפקיד מונה רובינסון, אמה של אנג'לה באוואר (שגולמה על ידי ג'ודית לייט). הלמונד שיחקה בסדרה לאורך שמונה עונות, ובשנת 1988 זכתה על תפקיד זה בפרס גלובוס הזהב לשחקנית המשנה הטובה ביותר בסדרה קומית.

### קולנוע
הלמונד החלה את הקריירה שלה בקולנוע בתפקידי משנה בסרטים "מזימות" (סרטו האחרון של אלפרד היצ'קוק), בתפקיד גברת מלוני, ו"ההינדנבורג" של רוברט וייז, בתפקיד מילדרד ברסלאו.

בשנות ה-80 השתתפה הלמונד בשניים מסרטי "טרילוגיית הדמיון" של טרי גיליאם: "שודדי הזמן" בתפקיד גברת אוגר ו"ברזיל" בתפקיד איידה, אמו של סם לורי. היא שיחקה בקומדיה "נשואה לשניים" בתפקיד אדית', אמה של ג'ואנה סטייטון (גולדי הון), ובסרט האימה "גברת בלבן" בתפקיד אמנדה הרפר עליו הועמדה לפרס סאטורן.

ב-1998 השתתפה הלמונד בקומדיה השחורה "פחד ותיעוב בלאס וגאס", בתפקיד הפקידה בבית המלון.

הלמונד דיבבה בסרטי האנימציה המצליחים: "מכוניות", "מכוניות 2" ו-"מכוניות 3" את דמותה של מכונית הפורד ליזי.

## חיים אישיים
הלמונד נישאה פעמיים במהלך חייה, בשנת 1957 לגורג' מרטין ממנו התגרשה וב-1962 לדייוויד כריסטיאן, לו הייתה נשואה עד לפטירתה. מנישואיה לא נולדו לה ילדים.

נפטרה ב-23 בפברואר 2019 בביתה בלוס אנג'לס כתוצאה מסיבוכים של מחלת אלצהיימר. דבר מותה פורסם כשבוע לאחר פטירתה.

## פילמוגרפיה נבחרת
*Wine Of Morning (1955)
*בית חולים (1971)
*ההינדנבורג (1975)
*מזימות (1976)
*שודדי הזמן (1981)
*ברזיל (1985)
*נשואה לשניים (1987)
*גברת בלבן (1988)
*מתי אני אהיה נאהבת? (1990) - סרט טלוויזיה
*הונאה: סוד של אם (1991) - סרט טלוויזיה
*בתוך מונקי זטרלנד (1992)
*פחד ותיעוב בלאס וגאס (1998)
*בטהובן 5 (2003)
*מכוניות (2006)
*מכוניות 2 (2011)
*הלורקס (2012)
*מכוניות 3 (2017)
**Frank & Ava* (2020)

## טלוויזיה
*בועות (1977–1981)
*מי הבוס? (1984–1992)
*המאמן (1997-1995)
*כולם אוהבים את ריימונד (1996-2005)

## קישורים חיצוניים

* 

## הערות שוליים

קטגוריה:שחקניות קולנוע וטלוויזיה אמריקאיות
קטגוריה:שחקני קולנוע וטלוויזיה אמריקאים
קטגוריה:שחקניות תיאטרון אמריקאיות
קטגוריה:מדבבות אמריקאיות
קטגוריה:זוכי פרס גלובוס הזהב: טלוויזיה: שחקנית בתוכנית מוזיקלית או קומית
קטגוריה:זוכי פרס גלובוס הזהב: טלוויזיה: שחקן בתוכנית מוזיקלית או קומית
קטגוריה:זוכי פרס גלובוס הזהב: טלוויזיה: שחקנית משנה
קטגוריה:זוכי פרס גלובוס הזהב: טלוויזיה: שחקן משנה
קטגוריה:אמריקאיות שנולדו ב-1929
קטגוריה:אמריקאים שנולדו ב-1929
קטגוריה:אמריקאיות שנפטרו ב-2019
קטגוריה:אמריקאים שנפטרו ב-2019
במת מיצג

**במת מיצג** הוא מרכז ישראלי לאמנות בינתחומית העוסק באמנות המיצג. במרכז שוכן אנסמבל 209 ומתקיים בו פסטיבל זז.

## אנסמבל 209
בשנת 1988 הקימו דן זקהיים, תמר רבן וענת שן את עמותת "מקלט 209" אשר שכנה במקלט ציבורי 209 ברמת אביב. העמותה יצרה אירועי מיצג עצמאיים ואירחה אמנים נוספים. אמני מקלט 209 פעלו בפסטיבל ישראל, מוזיאון ינקו דאדא והמוזיאון לאמנות ישראלית, רמת גן. לאחר מותו של זקהיים ב-1994 שונה שם העמותה ל'עמותת מקלט 209 ע"ש דן זקהיים'. 

בשנת 2001 הקימה העמותה את "אנסמבל 209" ואת במת מיצג אשר משמש לו בית. האנסמבל הוא קבוצת יוצרים בינתחומיים. מבין יצירותיהם לאורך השנים "החוק התרמודינמי השני", "סיפורי סבתא", "Cookies", "תחת השמש", "דינג דונג", "בית רבנדרה אבלה" ועוד, שהוצגו בישראל ובעולם.

## במת מיצג
במת מיצג הוקמה תחילה ב"בית מרכזים" בדרום תל אביב כ"מרכז לאמנות בינתחומית המשתמש כבית לאמני מיצג בישראל". לאחר שריפת המקום ביוני 2003, עברה הפעילות לתחנה המרכזית החדשה של תל אביב במרץ 2004. הבמה מקיימת ערבי מיצגים הפתוחים לקהל הרחב ואת פסטיבל זז. בבמת מיצג ישנם ספרייה וארכיון לתיעוד אמנות המיצג, היחידים מסוגם בישראל. המנהלת האמנותית של במת מיצג מאז הקמתו ועד 2018 הייתה תמר רבן.

בשנת 2015 במת מיצג הייתה בסכנת סגירה, לאחר שמשרד התרבות, בהוראת הדרה מירי רגב, הפסיק להעביר את כספי התמיכה שהיוו את עיקר המימון של הפעילות של המקום. לאחר גיוס כספים בתערוכת מכירה של יצירות אמנות, המרכז הצליח להמשיך לפעול.

## פסטיבל זז
פסטיבל ZAZ הוא פסטיבל בינלאומי לאמנות המיצג אשר הושק ב-2006. הפסטיבל "נועד ליזום עשייה אמנותית של אמני מיצג במרחבים גאוגרפים ותרבותיים-חברתיים משתנים ברחבי ישראל". בפסטיבל משתתפים דרך קבע אמני מיצג מרחבי העולם.

## ראו גם
* שנות השמונים באמנות החזותית בישראל
* אמנות המיצג בישראל

## קישורים חיצוניים
* אתר במת מיצג
* 
* 
* 
## הערות שוליים

קטגוריה:תל אביב-יפו: תרבות
קטגוריה:התחנה המרכזית החדשה של תל אביב: גופים וארגונים
מוריץ לוי

הרב ד"ר **משה מוריץ לוי** (בסרבו-קרואטית בכתב לטיני: **Moric Levi**, בסרבו-קרואטית בכתב קירילי: **Мориц Леви**; 1879 סרייבו, האימפריה האוסטרו-הונגרית – 1941, זאגרב, המדינה העצמאית של קרואטיה) היה סופר, היסטוריון והרב הראשי הספרדי ליהודי סרייבו מ-1917 ועד לתקופת השואה.

## קורות חייו
מוריץ לוי נולד בסרייבו וב-1901 סיים את הגימנסיה בעירו. ב-1906 רכש דוקטורט מאוניברסיטת וינה בפילולוגיה של שפות שמיות. ב-1907 סיים את בית המדרש התאולוגי לרבנים בווינה. לאחר שובו לסרייבו עסק בהוראה ובפרסום מאמרים בעיתונות היהודית בעירו. ב-1911 פרסם את ספרו "הספרדים מבוסניה" אשר נדפס בגרמנית ויצא לאור בסרייבו. הספר תיעד את הקהילה היהודית בסרייבו בהתבסס על פנקסי הקהילה מ-1720 ועל מסמכים עות'מאניים. ב-1917 נבחר ד"ר לוי לרב הראשי של הקהילה הספרדית בסרייבו. במשרה זו כיהן גם כרב הראשי הספרדי ליהדות בוסניה והרצגובינה.
ביחד עם עמיתו הינקו אורבך רב הקהילה האשכנזית פעל לייסוד "בית המדרש הדתי (התאולוגי) היהודי" בסרייבו. ב-1928 נחנך בית המדרש ומוריץ לוי מונה לרקטור המוסד. מוריץ לוי היה בן דודו של קאלמי ברוך והם שיתפו פעולה בתחום חקר השפה הספרדית-יהודית.

באפריל 1941, במהלך מלחמת העולם השנייה נכבשה ממלכת יוגוסלביה על ידי גרמניה הנאצית והוחל ברדיפת יהודי הממלכה. במאי 1941, בעת שהותו בבלגרד, נעצר הרב מוריץ לוי על ידי הגסטפו ביחד עם רבה האשכנזי של העיר יצחק הכהן שלאנג ונשיא איגוד הקהילות הד"ר פרידריך פּוֹפְּס. השלושה הועברו לחקירה בעיר גראץ ונכלאו. במהלך מעצרו עבר עינויים. 

במאי 1941, שוחרר הרב לוי מכלאו כאשר הוא במצב גופני קשה מאד. לאחר שחרורו מבית המעצר בגראץ הועבר לזאגרב ובה נפטר תוך זמן קצר. בראשית אוגוסט 1941 לאחר פעולת חבלה במתקני הרכבת בעיר סרייבו הוציאו שלטונות האוסטאשה להורג 20 מתושבי העיר חלקם ממוצא סרבי וחלקם יהודים. בין המוצאים להורג היה בנו יחידו של הרב מוריץ לוי.

## קישורים חיצוניים

## הערות שוליים

קטגוריה:סופרים ומשוררים שנספו בשואה
קטגוריה:רבנים שנספו בשואה
קטגוריה:רבנים אורתודוקסים
קטגוריה:רבנים יוגוסלבים
קטגוריה:יהודים יוגוסלבים
קטגוריה:יהודים בשואה: יוגוסלביה
קטגוריה:יהודים בשואה: בוסניה
קטגוריה:סרייבו: רבנים
קטגוריה:אנשי חינוך יהודים בוסנים
קטגוריה:בלשנים ולשונאים יהודים בוסנים
קטגוריה:ילידי 1879
קטגוריה:נפטרים ב-1941
חוקת רומניה 1923

**חוקת 1923** אושרה על ידי האספה הלאומית המתמדת של הסנאט של רומניה ב-27 במרץ 1923, ברוב של 137 בעד, שני מתנגדים ושני נמנעים ולמחרת חתם עליה פרדיננד הראשון, מלך רומניה. יום לאחר חתימת המלך פורסמה החוקה בביטאון הרשמי, Monitorul Oficial.

חוקת 1923 החליפה את חוקת 1866 והכילה 138 סעיפים (בחוקת 1866 היו 128 סעיפים). השינוי הבולט בחוקה החדשה היה ביטול הסעיף המונע התאזרחות ברומניה ממי שאינו נוצרי. חוקת 1923 הייתה בתוקף עד 27 בפברואר 1938, עת הוחלפה על ידי חוקת רומניה 1938. 

שבוע לאחר הפיכת 23 באוגוסט 1944, ב-31 באוגוסט 1944, בוטלה חוקת 1938 והוחזרה לתוקף חוקת 1923 עד סוף 1947, כשרומניה הוכרזה כרפובליקה.

## קישורים חיצוניים

* חוקת 1923 

## הערות שוליים

1923
קטגוריה:ממלכת רומניה
ירון אברהם

**ירון אברהם** (נולד ב-11 בדצמבר 1984) הוא עיתונאי, המשמש ככתב המדיני של חברת החדשות של ערוץ 12 וכמגיש מחליף של תוכניות אקטואליה מרכזיות בערוץ, וביניהן "שש עם" ו"חמש עם רפי רשף" בקשת 12.

## ביוגרפיה
אברהם נולד בירושלים לאב נהג אגד ולאם אחות, וגדל במבשרת ציון.

את שירותו בצה"ל עשה ביחידה 8200 של חיל המודיעין.

לאחר שירותו הצבאי למד לתואר ראשון באוניברסיטה העברית בירושלים, בחוגים תקשורת ועיתונאות ויחסים בין-לאומיים. מיד לאחר סיום התואר הראשון, המשיך ללימודי תואר שני באוניברסיטה העברית במגמה לתקשורת פוליטית. הוא סיים את שני תאריו בהצטיינות.

במהלך לימודיו לתואר השני החל לעבוד בערוץ הכנסת ככתב מדיני, ולאחר מספר חודשים – ככתב פוליטי-פרלמנטרי.

בשנת 2012 החל להגיש את התוכנית "כנסת ברשת", המסקרת את האירועים הפוליטיים במרחב האינטרנטי.

בשנת 2014 ביים את הסרט "פרלושה", המסקר את נסיעת חברי הכנסת ה-19 לפולין, 69 שנה לשחרור מחנה אושוויץ-בירקנאו.

ב-2015 הצטרף לחברת החדשות של ערוץ 12 ככתב לענייני ירושלים וכמגיש חדשות. בספטמבר 2017 מונה גם לכתב מדיני.

בנובמבר 2024 החל להגיש תוכנית חדשה עם עינב גלילי – "דו"ח מצב" מדי חמישי בקשת 12.

אברהם משמש עמית במכון גשר למנהיגות של עמותת גשר מפעלים חינוכיים.

אברהם דובר ערבית רהוטה.

## קריירה
### עבודתו העיתונאית
באוקטובר 2015 חשף הקלטה של יצחק תשובה הטוען שמתווה הגז יאושר בוודאות על ידי הממשלה.

ביוני 2017 חשף את מסכת ההתעללות כלפי בעלי מוגבלות נפשית ומנטלית במכון פוירשטיין בירושלים.

ביולי 2018 חשף תמלילים מהקבינט המדיני-ביטחוני בין הרמטכ"ל גדי איזנקוט לשר נפתלי בנט סביב אופן הטיפול במשגרי עפיפוני תבערה מרצועת עזה. בעקבות הפרסום קראו שרים בממשלה לחקירת שב"כ בקבינט לאיתור המדליף והשר זאב אלקין אף הציע להוציא את פלט השיחות של אברהם, במטרה לברר עם מי שוחח.

באוגוסט 2019 חשף את מסמך הביקורים המלא של חברי כנסת אצל אסירים ביטחוניים, מחבלים ורבי מרצחים בבתי הכלא הביטחוניים בישראל, בהם כאלה המרצים עונשי מאסר כבדים בגין רצח ישראלים רבים בפיגועים שהותירו רושם.

בפברואר 2020 חשף הקלטה של שיחות טלפון בין איתמר בן גביר לנתן אשל, המנסה לשכנע אותו לפרוש מהמרוץ לכנסת בתמורה לשריון בליכוד.

באוקטובר 2020 חשף הקלטת שיחות בין אנשי הפלג הירושלמי למשטרה על אי־אכיפת תקנות הקורונה.

באוגוסט 2021 פרסם כי שרת התחבורה מרב מיכאלי נסעה לחופשה בארצות הברית בניגוד להנחיות משרד הבריאות, נסיעה שאותה הגדיר אברהם "שערורייתית". לאחר שהתברר כי מיכאלי נסעה יחד עם בן זוגה ליאור שליין להביא את בנם שנולד בהליך פונדקאות, אברהם התנצל.

בינואר 2022 חשף אברהם כי ראש הממשלה בנימין נתניהו פנה אל נשיא בית המשפט העליון לשעבר אהרן ברק, אשר נגדו הרבה להתבטא בחריפות והצביע עליו כאחד ממנהיגי הדיפ סטייט של ישראל, בבקשה שיסייע לו משפטית בהשגת הסדר טיעון.

## חיים אישיים
אברהם נשוי ליעל, אב לשני בנים ובת. מתגורר במודיעין.

## קישורים חיצוניים

* הכתבות והפרשנויות של ירון אברהם ב-N12
* "כנסת ברשת" ביוטיוב
* 
* 
* 

## הערות שוליים

קטגוריה:עיתונאים כותבי עברית
קטגוריה:מגישים בערוץ כנסת
קטגוריה:כתבים מדיניים ישראלים
קטגוריה:סגל חברת החדשות
קטגוריה:חיילי יחידה 8200
קטגוריה:בוגרי תיכון הראל (מבשרת ירושלים)
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1984
אבימי בריה דרבי אבהו

**אבימי בריה דרבי אבהו** היה אמורא ארץ ישראלי בן הדור הרביעי, חי בסביבות שנת 323 (ד'פ"ג).

היה עשיר גדול ועסק בסחורה עם בני בבל ואנשי העיר מחוזא. בתלמוד הבבלי מובא שנצרך לשלוח לשם כסף, גלה לבבל יחד עם אמוראים ארץ ישראלים נוספים בשל רדיפות על רקע דתי ומשערים כי לכן לא מוזכרות מימרות בשמו במקורות הארצישראלים כמו התלמוד הירושלמי ומדרשים אחרים, ומוזכרות מימרות שהשמיע בחזרתו ממחוזא.

כמו כן היה מפורסם בכיבוד אב. אביו התפאר בו ואמר כיצד מצוות כיבוד אב כגון אבימי בני.

## משפחתו
אביו היה רבי אבהו, שהיה עשיר גדול. מסופר שרבי אבהו היה שוחט עגל בכל מוצאי שבת והיה אוכל ממנו רק כליה אחת, וכשגדל אבימי הציע לו במקום לשחוט עגל נוסף במוצאי שבת לשמור כליה מהעגל ששוחטים ביום שישי לכבוד שבת, וכשעשו כן בא אריה וטרף עגל מהעדר.

בתלמוד מוזכר שהיו לו חמישה בנים, אך דעת הרב אהרן היימן בספרו תולדות תנאים ואמוראים כי אלו היו אחיו בני רבי אבהו ולא בניו.

## קישורים חיצוניים
* 
* 
* 

## הערות שוליים

קטגוריה:הדור הרביעי לאמוראי ארץ ישראל
קטגוריה:תלמידי רבי אבהו
חוקת רומניה 1938

[ממוזער|200px|שמאל|[קרול השני, מלך רומניה חותם על החוקה ב-1938]]
**חוקת רומניה 1938** הייתה בתוקף מסוף פברואר 1938 עד לאחר הפיכת 23 באוגוסט 1944. היא שינתה את המשטר ברומניה לדיקטטורה מלכותית חד-מפלגתית, ונתנה העדפה רשמית לאזרחים רומנים. 

## היסטוריה
החוקה של 1938 אושרה ב-20 בפברואר 1938 על ידי מועצת השרים של רומניה, פורסמה ב-21 בפברואר 1938 והועמדה לאישור במשאל עם ב-24 בפברואר 1938, בה נדרשו המצביעים להודיע את עמדתם בעל פה. במשאל העם הצביעו בעד 4,297,221 ונגד 5,843. החוקה פורסמה למתן תוקף ב-27 בפברואר. במרץ 1938 התפטרה הממשלה בנימוק שאת תפקידה היא מלאה בכך שנתקבלה חוקה חדשה והסדר הושב על כנו. 

לאחר הפיכת 23 באוגוסט 1944 בוטלה חוקת 1938 והושבה לתוקף חוקת רומניה 1923.

## תוכן חוקת 1938
חוקת 1938 נוסחה על ידי המשפטן איסטרטה מיצ'סקו והתבססה על עקרון הקורפורציה, בדומה למשטר באיטליה הפשיסטית. חוקת 1938 ביטלה את חוקת רומניה 1923 ושינתה את המשטר ברומניה ממונרכיה חוקתית עם משטר רב מפלגתי, לדיקטטורה מלכותית וביטול כל המפלגות, פרט למפלגה שהקים המלך. 

בהארץ נכתב על החוקה החדשה:
:"אשר ליהודים אין הבדל בינה ובין הקונסטיטוציה הקודמת. משפט הבכורה הניתן בה לרוב הרומני בעניין משרות ממשלתיות, נוגע רק במעט במיעוטים האתניים ובייחוד ביהודים, מכיוון שאין החוקה אלא מאשרת להלכה דבר שהיה נהוג למעשה שנים על שנים. לתשומת לב מיוחדת ראוי הסעיף האומר כי נתינים רומנים המבקשים חסות מאת זרים, מאבדים את נתינותם. אין ספק שזהו עניין גמיש ומסוכן ביותר. פטיציה לחבר הלאומים, למשל, האם פירושה בקשת חסות זרה?"

## קישורים חיצוניים
* חוקת רומניה 1938 

## הערות שוליים

1938
קטגוריה:ממלכת רומניה
דניאל מהורדנה

רבי **דניאל מהורדנה** (נפטר בשביעי של פסח תקס"ז, 29 באפריל 1807) היה רב ופוסק הלכה ליטאי, מו"צ בהורדנה שבבלארוס. נודע על שם ספרו **"חמודי דניאל"** על יורה דעה.

## תפקידו כמורה הוראה בהורדנה
התמנה כמורה הוראה בהורדנה, בערך בשנת תק"ל (1770), ושימש בתפקידו כמעט ארבעים שנה. הוא התפרסם ברחבי ליטא, ורבים פנו אליו בשאלות הלכתיות.

אנקדוטה שהתפרסמה מתקופת כהונתו, הייתה כאשר בשנת 1794 נפטר הרב אלכסנדר זיסקינד מהוראדנא, בעל "יסוד ושורש העבודה", שהיה מקובל וביקש בצוואתו להיקבר כשהוא עטוף בטלית כשרה, בניגוד למנהג המקובל לפסול את ציציות הטלית שבה עוטפים את הנפטר. הוראתו הייתה, כי אף שבכל נפטר אחר היה מורה שלא לקיים את צוואתו בניגוד למנהג, אך מפני כבודו של הנפטר הוא נאלץ שלא להתערב. לפי הסיפור, נפסלו הציציות לבסוף כאשר הסתבכו בדבר מה בשעת הקבורה ונתלשו.

מחידושיו בהלכה התפרסמו: הוראתו לברך מספק על אתרוגי קורפו, בלא הזכרת "שם ומלכות" אלא בנוסח חילופי ארמי: "בריך רחמנא אשר קדשנו במצוותיו וציוונו..."; הוראתו לחייב מזוזה בחדרים שלא ראוים למגורים, אך ראויים לתכלית אחרת לשמה נועדו.

## כתביו
לפי עדות ראש בית הדין בהורדנה, רבי תנחום, בהסכמתו לספר "חמודי דניאל" (הורדנה תק"ע), הוא השאיר אחריו יותר מ-3000 עמודים של חידושי תורה בכתב יד, אך רובם לא הגיעו לדפוס, ורבים מהם נשרפו. פסקי הלכה רבים שלו משוקעים בספר ההלכה הפופולרי "פתחי תשובה". אחד מצאצאיו של רבי דניאל, הרב מנחם קרקובסקי מווילנה, ליקט מתוך 11 כרכי כתב ידו, שני כרכים של פסקי הלכה מחודשים, והם נמצאים בכתב יד בבית הספרים הלאומי בירושלים.

מספריו שבדפוס:
* **חמודי דניאל** - הלכות בשר בחלב, מליחה ותערובות. הספר זכה למספר מהדורות, אחת מהן (וויטצן תרס"ח) עם ביאור בשם "רחבת ידיים" שכתב הרב חיים יהודה סגל דייטש ממאקווא.
* **מוצל מאש** (וילנה תרצ"א) - על מסכת ערכין. חיבור זה הוא חלק מחיבור גדול יותר שכלל חידושים גם למסכתות: מעילה, תמורה והוריות.
* **חמודי דניאל** - על הלכות נדה, הוצאת הרב בניהו עטיה, ישיבת החיים והשלום, ירושלים תשע"ב.
* **[https://www.hebrewbooks.org/64696 פסקי חמודי דניאל על הלכות סת"ם]**. יצא מכתב יד, ברוקלין מרחשון תשפ"א.
* **[https://tablet.otzar.org/#/book/179809/p/1/t/6538422801234/fs/0/start/0/end/0/c פסקי חמודי דניאל על הלכות מזוזה]**. נדפס מתוך כתב היד על ידי הרב בניהו עטייה, ירושלים.

## משפחתו
שמות אביו ואמו לפי מקור אחד, היו יעקב ואיטה, אך גרסה זו בעייתית ויש שפיקפקו בה.

בניו היו: רבי דובער, רבי יעקב, רבי צבי הירש הורודנר שהיה מו"צ בווילנה, ובת שנישאה לאדם בשם מצקביץ'.

## לקריאה נוספת
* הרב בצלאל דבליצקי, על ה"חמודי דניאל", הקדמה למאמר הלכתי מכתביו, בתוך: **עץ חיים** (קובץ תורני), גיליון ו', סיון תשס"ח, עמ' כב-כז.

## קישורים חיצוניים
;מהדורות ספריו
* 
* 
* 
* 
* 

## הערות שוליים

קטגוריה:רבנים ליטאים
קטגוריה:גרודנו: רבנים
קטגוריה:נפטרים ב-1807
שלמה אבן איוב

רבי **שלמה** בן יוסף **אבן אַיוּב** (ראשית המאה ה-13, רמון ספרד, גרנדה – ?), מדען, פילוסוף, רופא ומתרגם יהודי-ספרדי שפעל בפרובאנס במאה ה-13.

## תרגום ספר המצוות לרמב"ם
אבן איוב עזב את ספרד לפני שנת 1240, ועקר לבדרש, שבפרובאנס. לבקשת חכמי בדרש, תרגם את ספר המצוות לרמב"ם לעברית.

תרגומו של אבן איוב לא נדפס בשלמותו, אך חלקים ממנו ובעיקר הקדמתו לתרגומו נדפסו בידי מהדירי ספר המצוות. ההקדמה נדפסה בפני עצמה בידי משה שטיינשניידר בכרך ה' של הסדרה "קובץ על יד" (תרנ"ג), עמ' 21–23. בהקדמתו כתב כי תרגם את הספר "אות באות תיבה בתיבה" לבקשת חכמי בדרש, והתנצל על שניגש גם הוא לתרגם את הספר למרות שכבר תרגומוהו אחרים (משה אבן תיבון). הרב חיים הלר הוכיח שקטעים מתרגומו נכנסו למהדורות ספר המצוות המודפסות המבוססות על תרגומו של אבן תיבון.

## תרגומים נוספים
תרגומים נוספים של אבן איוב, הם:
* ספר ההגיון של אל-פאראבי
* ביאורו האמצעי של אבן רושד לספר "השמים והעולם" של אריסטו (ה'י"ט, 1258)
* "ספר החרוזים", תרגום של "עיקרי חכמת הרפואה" או "קנון הרפואה" בן 11 הכרכים של אבן סינא, בצורת שיר, עם ביאור (ה'כ"א, 1261)
* שני חיבורים קצרים של רבי יונה אבן ג'נאח (1264)

## כתבים רפואיים שלו
ידועים שני כתבים רפואיים שלו: האחד, **שר המשקים**: אוסף של משחות, משקאות, סמים, תחבושות ומרקחות. ו**מאמר בטחורים**. 

## קישורים חיצוניים
* 

קטגוריה:מתרגמים לעברית
קטגוריה:רופאים יהודים ספרדים
קטגוריה:חכמי פרובנס
קטגוריה:ראשוני ספרד
קטגוריה:ספר המצוות לרמב"ם: פרשנים, מתרגמים ומהדירים
קטגוריה:רופאים יהודים צרפתים
קטגוריה:פילוסופים יהודים ספרדים
קטגוריה:פילוסופים יהודים צרפתים
קטגוריה:מתרגמים יהודים ספרדים
קטגוריה:מתרגמים יהודים צרפתים
קטגוריה:מתרגמים יהודים בימי הביניים
קטגוריה:פילוסופים יהודים בימי הביניים
קטגוריה:רופאים יהודים בימי הביניים
קטגוריה:יהודי ספרד במאה ה-13
קטגוריה:יהודי פרובאנס במאה ה-13
אליהו שווי

הרב **אליה שֹוֵויי** (באנגלית: **Elya Svei**, י"ג באדר ב' ה'תרפ"ד, 19 במרץ 1924 - א' בניסן ה'תשס"ט, 26 במרץ 2009,) היה ראש ישיבת פילדלפיה ונשיא מועצת גדולי התורה בארצות הברית.

## תולדות חייו
נולד בקובנה שבליטא לרב שמואל ליב שוויי שהיה מתלמידי כולל קובנה שהונהג על ידי רבי ישראל סלנטר, אבי תנועת המוסר. ושם העביר את שנות ילדותו.

הגיע לארצות הברית כנער צעיר ובתחילה למד בבית ספר של רבי יעקב יוסף ולאחר מכן בישיבת תורה ודעת שם קיבל תורה מהרב שלמה היימן, בהמשך עבר ללמוד בישיבת לייקווד והפך לתלמידו המובהק של הרב אהרן קוטלר ראש הישיבה.

נישא לדבורה (נפטרה בו' באדר א' ה'תשע"ט, 11 בפברואר 2019) בתו של הרב אברהם קלמנוביץ מייסד ישיבת מיר בארצות הברית.

בשנת 1955 מונה לראש ישיבת פילדלפיה, שנוסדה שנתיים קודם לכן בהוראת רבו הרב קוטלר, במקום הרב דב שוורצמן ולצידו של הרב שמואל קמנצקי, תפקיד אותו מילא עד פטירתו.

לאחר פטירת הרב משה פיינשטיין בי"ג באדר ב' ה'תשמ"ו, 24 במרץ 1986, נהיה למנהיג היהדות החרדית בארצות הברית ולנשיא מועצת גדולי התורה האמריקאית עד לשנת ה'תשנ"ט אז חלה והוחלף על ידי הרב יעקב פרלוב האדמו"ר מנובומינסק.

נפטר ב-26 במרץ 2009. הלווייתו יצאה מישיבת פילדלפיה והשתתפו בה עשרות אלפים, לאחר מכן המשיכה לנמל התעופה הבינלאומי ג'ון פ. קנדי שם נערך טקס קצר ומשם המשיכה לישראל ויצאה מישיבת מיר בירושלים בהשתתפות עשרות אלפים נוספים. נקבר בבית הקברות היהודי בהר הזיתים.

## משפחתו
גיסו היה הרב שמואל בירנבוים ראש ישיבת מיר בארצות הברית.

###### בניו
* הרב יהודה שווי - ראש ישיבת פילדלפיה
* הרב מלכיאל שווי - לייקווד.
* הרב מאיר שמחה שווי - לייקווד.
* הרב אברהם שווי -ירושלים.
* הרב אהרן שלמה שווי - לייקווד.
* הרב חיים יוסף - לייקווד.

###### חתניו
* הרב איסר גורליק - ר"מ ישיבת סאות' פולסבורג.
* הרב מוטל דיק - ראש ישיבת היכל התורה סטטן איילנד.
* הרב יוסף ליפשוץ - ר"מ ישיבת נחלת צבי טורונטו.

## קישורים חיצוניים

## הערות שוליים

קטגוריה:יהודים שהיגרו מברית המועצות לארצות הברית
קטגוריה:חברי מועצת גדולי התורה בארצות הברית
קטגוריה:ראשי ישיבה אמריקאים
קטגוריה:רבנים חרדים אמריקאים
קטגוריה:אישים שהועלו לקבורה בארץ ישראל
קטגוריה:רבנים ליטאים
קטגוריה:בוגרי ישיבת לייקווד
קטגוריה:בוגרי ישיבת תורה ודעת
קטגוריה:יהודים הקבורים בהר הזיתים: חלקת הנביאים
קטגוריה:אמריקאים שנולדו ב-1924
קטגוריה:אמריקאים שנפטרו ב-2009
אברהם אבן חסדאי

רבי **אברהם** הלוי בן שמואל **אבן חסדאי** (בקטלאנית: **Abraham ben Selomó ibn Hasday**; חי בברצלונה במחצית הראשונה של המאה ה-13), איש מדע, פילוסוף משורר ומתרגם, מראשי הקהילה היהודית בברצלונה, כונה "הנשיא".

## פילוסופיה ומעורבותו בפולמוס על מורה הנבוכים לרמב"ם
אבן חסדאי היה פילוסוף יצירתי, השתייך לזרם הרציונליסטי של הפילוסופים בימי הביניים. השתתף באופן פעיל בפולמוס שהיה סביב הספר "מורה נבוכים" לרמב"ם, פולמוס שהתנהל בקרב הקהילה היהודית בספרד ובדרום צרפת בשנים 1235-1232.

אבן חסדאי נמשך לפילוסופיה ושאף להרים את כבודה, גם בדרך ישירה וגם בדרך עקיפה. על כך מעידים הקטעים מהמקאמה העברית שכתב ואשר התגלו בגניזת קהיר ופרסם אותם י' דוידזון.

הוא האמין בצדקת דעותיו של הרמב"ם ותמך בהן, שיגר איגרות תמיכה ברמב"ם לאחדים ממתנגדיו המובהקים בטולדו. כמו כן, במכתביו הגן על הפרשן והמדקדק הישיש הרד"ק שנמנה עם חסידי הרמב"ם המובהקים, והותקף על ידי מתנגדיו בשל תמיכתו ברמב"ם. הוא ניסה לשדל בדברים את יהודה אלפכאר ואת רבי מאיר הלוי אבולעפיה שנמנו עם המתנגדים ושלח אליהם איגרות.

## אבן חסדאי כמתרגם
אבן חסדאי היה מתרגם רב פעלים, וכך זיכה את בני דורו בתרגומים שונים. הוא תרגם חיבורים של הרמב"ם ותירגם גם חיבורים פילוסופיים שכתבו מחברים מוסלמים ויהודים.

;תרגומיו
* **ספר התפוח** – מיוחס (בטעות) לאריסטו (דפוס ראשון, ונציה רע"ט)
* **מאזני צדק** - מיוחס לאבו חאמד אל-ע'זאלי (לייפציג תקצ"ט)
* **ספר היסודות** - רבי יצחק בן שלמה הישראלי (דרוהוביץ תר"ס) לבקשת רד"ק
* **[[ספר המצוות לרמב"ם]]** - תרגום זה לא שרד.
* **[[איגרות הרמב"ם#איגרת תימן|איגרת תימן]]** – רמב"ם
* **[[בן המלך והנזיר]]**- תרגום-עיבוד ספר 'ברלעאם ויואסף' הנוצרי

## קישורים חיצוניים
* 
* 
* 
* 

## הערות שוליים

קטגוריה:מתרגמים לעברית
קטגוריה:מתרגמים יהודים ספרדים
קטגוריה:פילוסופים יהודים ספרדים
קטגוריה:סופרים יהודים ספרדים
קטגוריה:ספר המצוות לרמב"ם: פרשנים, מתרגמים ומהדירים
קטגוריה:משוררים יהודים בימי הביניים
קטגוריה:משוררים יהודים ספרדים
קטגוריה:ילידי 1230
סקילה (עונש מוות)

ממוזער|400px| <small><span style="width: 2.8em; display: inline-block; text-align: center;"><span style="width: 2.4em; display: inline-block; text-align: center; border: 1px solid #808080; background-color: #000000;">&#160;</span></span>&#160; המדינות בהן סקילה ציבורית היא שיטה חוקית להוצאה להורג ונמצאת בשימוש<span style="width: 2.8em; display: inline-block; text-align: center;"><span style="width: 2.4em; display: inline-block; text-align: center; border: 1px solid #808080; background-color: #aa0000;">&#160;</span></span>&#160; המדינות בהן סקילה ציבורית היא שיטה חוקית להוצאה להורג אך לא נמצאת יותר בשימוש<span style="width: 2.8em; display: inline-block; text-align: center;"><span style="width: 2.4em; display: inline-block; text-align: center; border: 1px solid #808080; background-color: #f44800;">&#160;</span></span>&#160; אזורים בהן סקילה ציבורית היא שיטה חוקית להוצאה להורג אך לא נמצאת יותר בשימוש</small>
**סקילה** או **סקילה באבנים** היא שיטה להוצאה להורג באמצעות רגימת אדם כפות באבנים עד להמתתו.

הסקילה היא פעולת הריגה איטית, מכאיבה ומשפילה ביחס לשיטות הריגה אחרות. היא מתבצעת על ידי קבוצה של בני אדם באופן שבו לא ניתן לייחס את ההריגה לאדם מסוים.

קיימים הבדלים בין שיטות הסקילה בתקופות שונות ובין עמים ותרבויות שונים. בחלק מהתרבויות נוהגים לקבור את הנידון בבור עד למותניו או עד לחזהו כך שפלג גופו העליון יזדקר מהקרקע ויהיה חשוף לפגיעת אבנים שיושלכו אליו. בחלק מהתרבויות נהוג לקבוע את גודל האבנים שישמשו לסקילה בהתאם למהירות ההמתה הנדרשת. בחלק מהשיטות מנוהל תהליך הסקילה על ידי איש דת, שמפקח שהעונש יבוצע על פי הכללים. בחלק מהתרבויות נהוג להלביש את הנידון למוות בלבוש מסורתי.

## הסקילה ביהדות
[ממוזער|250px|[מקושש העצים נסקל בידי ההמון. ציור מאת ג'יימס טיסו, סוף המאה ה-19]]

על פי התורה וההלכה היהודית, אנשים העוברים עברות מסוימות נענשים בסקילה. לדוגמה: מחללי שבת חייבים סקילה על פי ההלכה. כך גם דינם של עובדי עבודה זרה, מכשפים, עוברי עברות אישות מסוימות וחוטאים נוספים. כך למשל נגזר דינו של מקושש העצים:

.

ושל עכן בן כרמי ומשפחתו בספר יהושע:

על פי ההלכה במסכת סנהדרין, הסקילה היהודית מתבצעת בשלושה שלבים: בשלב הראשון הנידון נזרק ממקום גבוה; אם לא מת בכך, זורקים עליו אבן גדולה; ורק לאחר מכן, רוגמים אותו כל העדה באבנים.

על פי ההלכה היהודית צריך לבצע את הסקילה כך שהמוות יהיה מהיר ויסב כמה שפחות צער לנסקל. לפי זה עיקר המשמעות של עונש הסקילה זה היותו של המעמד אירוע ציבורי שבו הציבור לוקח חלק בהוקעת החוטא. יש לציין שלפי הדעה המקובלת בין התנאים, סקילה היא העונש החמור ביותר בתורה. בהתאם לכך- עונש זה מגיע רק כאמצעי להוקעת חטאים חמורים במיוחד שפוגעים ביסודות העולם הערכי של התורה.

## הסקילה כיום
סקילה עודנה משמשת כשיטה חוקית להוצאה להורג בכמה שלטונות מוסלמיים ברחבי העולם: איראן, סומליה, קטר, מאוריטניה, ערב הסעודית, סודאן, תימן, פקיסטן ומחוזות מסוימים של ניגריה, מלזיה ואינדונזיה.

יחד עם זאת, רק באיראן וסומליה שיטה זו מתבצעת בפועל.

## ראו גם
* סקילתה של סוראיה M

## קישורים חיצוניים

## הערות שוליים

קטגוריה:שיטות הוצאה להורג
קטגוריה:עינויים
ראובן מטרני

200px|ממוזער|שמאל|ראובן מטרני
**ראובן (רובי) מטרני** (3 במאי 1942 - 30 ביוני 2014) היה פיזיותרפיסט, מנהל בית הספר לפיזיותרפיה במכון וינגייט ומחבר ספר הדרכה לציבור הרחב בנושא פציעות בספורט.

בצעירותו היה שחקן כדורגל במכבי נתניה בליגה הלאומית, כשזו הייתה הליגה הגבוהה ביותר.

בשנים 1991, 1993, 2000, 2003, 2004 החזיק בתואר אלוף ישראל בסקווש.

## ביוגרפיה
מטרני נולד בישראל בשנת 1942, בנם של יוסף ובלה שעלו מבולגריה בעליה לא חוקית במהלך משחקי המכביה. ראובן הוא האמצעי מבין 3 אחים. בשנת 1966 סיים לימודי תעודה בבית הספר לפיזיותרפיה במכון וינגייט. בשנת 1974 קיבל תואר בוגר בפילוסופיה ומדעי החינוך, אוניברסיטת תל אביב, ובשנת 1977 תואר שני בפיזיותרפיה מאוניברסיטת ניו יורק. בעל תואר ד"ר מהחוג לאנטומיה ואנתרופולוגיה, הפקולטה לרפואה, אוניברסיטת תל אביב (1990). בשנות ה-60 שימש פיזיותרפיסט מוסמך בבתי החולים סורוקה, תל השומר והעמק. בין השנים 1975–1977 ניהל את המחלקה לפיזיותרפיה בבית חולים גרין פוינט בניו יורק.

בסוף שנות ה-70 הצטרף לסגל מכון וינגייט, שימש מנהל בית הספר לפיזיותרפיה במכון (1984–1994) ומנהל בית הספר למאמנים ולמדריכים על שם נט הולמן בווינגייט (1997–2009). בין השנים 1996–2012 עמד בראש תחום הפיזיותרפיה באגף הרפואה של קופת חולים מאוחדת.

בשנת 1971 נישא לדבורה ארזי. לשניים נולדו שלושה ילדים. התגורר בכפר נטר.

נפטר ב-30 ביוני 2014 ממחלת ה-ALS. הובא למנוחות בבית העלמין האזורי המשותף לאבן יהודה, כפר נטר ובית יהושע .

## תפקידים בקהילה
* חבר בהנהלת איגוד הפיזיותרפיסטים בישראל (1985–1988)
* חבר בוועדה להתנהגויות בריאות ועידוד פעילות גופנית של משרד הבריאות
* יו"ר התאחדות הסקווש בישראל

## הערות שוליים

קטגוריה:פיזיותרפיסטים ישראלים
קטגוריה:סגל קופת חולים מאוחדת
קטגוריה:סגל המרכז הרפואי האוניברסיטאי סורוקה
קטגוריה:סגל המרכז הרפואי ע"ש חיים שיבא - תל השומר
קטגוריה:סגל מכון וינגייט
קטגוריה:סגל מרכז רפואי העמק
קטגוריה:בוגרי אוניברסיטת ניו יורק
קטגוריה:בעלי תואר דוקטור מאוניברסיטת תל אביב
קטגוריה:חולי ALS ישראלים
קטגוריה:כפר נטר: אישים
קטגוריה:ישראלים שנולדו ב-1942
קטגוריה:ישראלים שנפטרו ב-2014
קטגוריה:אישים הקבורים באבן יהודה
ויל טאטל

ממוזער|ויל טאטל
**ויל טאטל** (מאנגלית, Will Tuttle) הוא סופר ומרצה, מוזיקאי, ואיש חינוך אמריקני טבעוני, אשר כתב את הספר דיאטת השלום העולמי, רב מכר בדירוג אמזון. טאטל הוא בעל תואר דוקטור בחינוך.

יחד עם ג'ודי קארמן, ייסד טאטל את הארגונים "מעגל החסד" (Circle of compassion), ואת "מעגל התפילה העולמי למען בעלי חיים" (Worldwide Prayer Circle For Animals) המיועדים לקידום רווחת בעלי חיים.

מאז 1990, הרצה בכנסיית האיחוד (Unity Church) ובארגוני חסד אחרים ברחבי ארצות הברית ובעולם.

לראשונה זכה טאטל בהכרה בינלאומית נרחבת בשנת 1995 כשהשתתף בפסטיבל הטבעוני הבינלאומי השמיני בסן דייגו, שם ניגן מוזיקה אינספרציונלית (מוזיקה שמטרתה לעורר השראה ומוטיבציה לפעילות חסד) והרצה אודות שלום והרמוניה עולמיים בהקשר של תזונה טבעונית.

טאטל הוא נזיר זן לשעבר אשר למד תורה זו, בין היתר, בהיותו בקוריאה.

## השכלה אקדמית
טאטל הוא בוגר תואר ראשון במדעי הניהול (Adminstrative Science), עם חטיבה במוזיקה וספרות מקולבי קולג' אשר בווטרווייל, מיין, משנת 1975. בנוסף לכך הוא בוגר תואר שני במדעי הרוח מאוניברסיטת סן פרנסיסקו, וכן תואר דוקטור לפילוסופיה של החינוך מאוניברסיטת קליפורניה בברקלי.

## דיסקוגרפיה
**Ascension*
**Islands of Light*
**AnimalSongs*
**The Call*
**Ocean Prayer*
**SkyHigh*
**Four Viharas*
**Living in Harmony with All Life: A Discourse on the *World Peace Diet
**The World Peace Diet Audio Book*

## קישורים חיצוניים

* דף הבית של ד"ר טאטל
* דף הבית של הספר "דיאטת השלום העולמי"
* ריאיון עם טאטל, באתר Even

## הערות שוליים

קטגוריה:סופרים אמריקאים
קטגוריה:טבעונים אמריקאים
קטגוריה:פעילי זכויות בעלי חיים אמריקאים
קטגוריה:בוגרי מכללת קולבי
קטגוריה:בוגרי אוניברסיטת סן פרנסיסקו
קטגוריה:בעלי תואר דוקטור מאוניברסיטת קליפורניה בברקלי
קטגוריה:אמריקאים שנולדו ב-1953
דוד כהנא (חוקר)

**דוד בן יצחק כהנא** (31 במאי 1838–24 באוגוסט 1915) חוקר והיסטוריון עברי, ומהדיר ספרות תורנית. נולד באודסה ובילדותו קיבל חינוך דתי. בגיל 14 התחיל ללמוד תרבות ימי הביניים ושפות מודרניות, באודסה עבד כ"גבאי בתלמוד תורה". בתקופה זה חיבר מאמרים וספרים ללמד את נערי ישראל.

התפרסם במאמריו בהם הגן על המסורת היהודית, ועל מחקריו בקבלה, שבתאות, וחסידות. את מאמרו הראשון פרסם בהמליץ בשנת 1866, מבין הכותבים בהשחר, ומאוחר יותר בספר השנה "כנסת ישראל" של שפ"ר והשילוח, יצירתו העיקרית במחקר היא שני כרכים תולדות המקובלים, השבתאים והחסידים. ההדיר את כתבי הרב אברהם אבן עזרא. חלק מספריו נדפסו בהוצאת אחיאסף בווארשה.

## ספריו
* **אבן נגף:** והוא תולדות המקובלים הרבים מצפת ומירושלים, וויען, תרל"ג [1873]
* **ספר אבן התועים:** והוא תולדות המשיח השקר שבתי צבי וסיעתו, וויען, תרל"ג [1873]
* **אמרי חכמה ומוסר**, אדעסא, תרל"ט / 1879
* **אור חדש**, ווארשא, 1880 [תר"מ]
* **ספר מחקרי קהלת בן דוד**: והוא מבוא לספר קהלת, ווילנא, תרמ"א / 1881
* **ספר דבר אסתר:** והוא מבוא למגלת אסתר, ווארשא, תרמ"א / 1881
* **ספר מסרת סיג למקרא**, וויען, תרמ"ב [1882]
* **מבוא ל[[בלעם|פרשת בלעם]]**, לעמבערג, תרמ"ג / 1882
* **ספר תולדות שלמה:** והוא תולדות שלמה המלך, וויען, תרמ"ג [1883]
* **ראש פתנים:** ספור קורות אייזענמענגער, ס. פטרבורג, תרמ"ג / 1883
* **ספר מעשי [[אבן רשף]]**, וויען, תרמ"ד [1884]
* **ספר אור וחשך**, פשמישל, [תרמ"ז / 1887]
***שם ושארית לגאון נעלם:** ... על דבר גאון קדמון ... וספרו "היחוד", קראקוי, תרמ"ח / 1888
* **ספר לתולדות [[רס"ג]]**, קראקא, תרנ"ב (1891)
* **תולדות המקובלים, השבתאים והחסידים**, 2 כרכים, אודיסה: מוריה, תרע"ג–תרע"ד [1913–1914]

## ספרים שההדיר
* **ספר חכמת יהודה:** והוא ויכוחים שונים בין יהודים ונוצרים, נויארק, תרמ"ט [1889]
* **רבי דונש בן לברט:** קובץ שיריו נערך עם תולדות המשורר, ווארשא: אחיאסף, תרנ"ד / 1894
* **רבי אברהם אבן עזרא: קובץ חכמת הראב"ע:** שיריו ומליצותיו, חידותיו ומכתמיו, 2 כרכים, ווארשא: אחיאסף, תרנ"ד / 1894
* **[[מגילת ספר|מגלת ספר]]**, לרב יעקב עמדין, ווארשא: אחיאסף, תרנ"ז / 1896
* **[[שאלות עתיקות]]**, מהגניזה הקהירית, ברדיטשוב, תרס"ו [1906]
* **חכמת שמעון בן סירא:** ספר בן סירא במקורו העברי ... עם מבוא ופירוש, ורשה: תושיה, תרע"ב (1912)

## לקריאה נוספת
* 

## קישורים חיצוניים

* 
* 
* 
* **[https://polona.pl/item/rabi-abraham-ibn-ezra-kubuc-hokhmat-ha-ra-baa-shirav-ve-melicotav-hidotav,OTgwNjgzMTE/4/#info:metadata רבי אברהם אבן עזרא : קובץ חכמת הראב"ע]**, ורשה תרפ"ב. במאגר ספרים הסרוקים של הספרייה הלאומית של פולין.
* 
* ערן ויזל, 'חיבור התורה והתגבשות הנוסח שלה לדעת דוד כהנא: פרק בדמותה של ביקורת המקרא היהודית-אורתודוקסית במזרח אירופה בתקופת ההשכלה', שרה יפת וערן ויזל (עורכים), **ליישב פשוטו של מקרא: אסופת מחקרים בפרשנות המקרא**, ירושלים: מאגנס, 2011, עמ' 274-248

## הערות שוליים

קטגוריה:חוקרי יהדות
קטגוריה:חוקרי קבלה
קטגוריה:חוקרי חסידות
קטגוריה:חוקרי שבתאות
קטגוריה:מהדירי ספרות תורנית
קטגוריה:חוקרי תפילה ופיוט
קטגוריה:ילידי 1838
קטגוריה:נפטרים ב-1915
עמי טיר

**עמי טיר** (נולד ב-1 באוגוסט 1968) הוא שואו ראנר, עורך, במאי ותסריטאי ישראלי. זוכה פרס אופיר 2010 על עריכת הסרט "המדריך למהפכה".

## ביוגרפיה
לטיר תואר ראשון מהחוג לקולנוע וטלוויזיה באוניברסיטת תל אביב. הוא סמנכ"ל תוכן של חברת התקשורת "קודה תקשורת". טיר נשוי ואב לשניים.

במהלך השנים 1997 עד 2001 שימש כעורך הסדרה "שמש", ששודרה בערוץ 2 עבור שידורי קשת. בין השנים 1999-2000 שימש כעורך של קומדיית המצבים "פאזל". בשנים 2003-2004 ערך וביים את סדרת התעודה "במדינת היהודים" עבור הערוץ הראשון.

משנת 2001 עד שנת 2009, שיתף פעולה עם היוצרת והבמאית אורנה בן דור בסדרות וסרטים דוקומנטריים, כמו ״סקס ישראלי״ שעסקה במעמד הנשים וביחסי מגדר מתחילת הציונות ועד ימינו, ו״בלונד״ - סדרה החוקרת את תרבות הבלונד. שתי הסדרות שודרו בערוץ 8.
בשנת 2007 עבד עם בן דור על הסדרה ״אשם במותו״ שעסקה בתאונות צבאיות
בסדרת התעודה "אשם במותו", אשר תיעדה וחקרה תאונות צבאיות, שיתף פעולה עם בן דור כבמאי שחזורים ועורך ראשי, הסדרה שודרה בערוץ 10. ב-2008 שודר באותו ערוץ סרט דוקומנטרי בשם "אמא, לא הרגתי את הבת שלך", אחד הסרטים הישראלים הראשונים העוסקים בסיפורם של טרנסג'נדרים FTM (female to male), הסרט הוקרן בפסטיבל ירושלים 2007. בסרט שימש כתסריטאי, במאי ועורך.
בשנת 2009 הוקרן ב״דוק אביב״ ושודר ביס דוקו וערוץ 10, סרט שביימו במשותף שנקרא ״אמא תגידי״, העוסק ביחסיים בין אורנה בן דור לאימה.

בשנת 2010 ערך את הסרט "המדריך למהפכה", סרט תיעודי, דוקו אקטיביסטי עלילתי. על עריכת הסרט הוא זכה בפרס אופיר יחד עם מאור קשת בקטגוריית "העריכה הטובה ביותר".

הוא הבמאי והעורך הראשי של סדרת הדוקו-ריאליטי של הוט 3 "מחוברים". בשנת 2014 שימש כעורך התוכנית "המתנחל" המשודרת בערוץ 10 בהנחייתו של חנוך דאום.

## פרסים
## קישורים חיצוניים

* 
* 

קטגוריה:עורכים ישראלים
קטגוריה:תסריטאים ישראלים
קטגוריה:במאים ישראלים
קטגוריה:בוגרי אוניברסיטת תל אביב: קולנוע וטלוויזיה
קטגוריה:זוכי פרס אופיר: עורכים
קטגוריה:ישראלים שנולדו ב-1968
מאור קשת

**מאור קשת** (נולד ב-25 ביולי 1965) הוא עורך ישראלי. זוכה פרס אופיר 2010 על עריכת הסרט "המדריך למהפכה".

## ביוגרפיה
במהלך השנים ערך קשת מספר סרטים. בשנת 1995 שימש כעורך הסרט הדוקומנטרי "באבא לובה", אשר מתעד את הזמר דני בסן וחיפוש אחר אביו אותו נטש לפני כ-40 שנה. בשנת 1997 שימש כעורך הסרט "עפולה אקספרס", בו כיכבו צביקה הדר ואסתי זקהיים. 

בשנת 1999 שימש כעורך הסרט הדוקומנטרי "מנליק - נסיך יהודי שחור", אשר מתעד בחור כבן 23, יוצא אתיופיה שאימו נשארה באתיופיה ומתגורר בתחנה המרכזית הישנה של תל אביב. הסרט מלווה את הבחור במהלך נסיעתו לאתיופיה על מנת לפגוש את אימו. 

בשנת 2010 ערך את הסרט "המדריך למהפכה", סרט תיעודי, דוקו אקטיביסטי, עלילתי. על עריכת הסרט הוא זכה בפרס אופיר יחד עמי טיר בקטגוריית "העריכה הטובה ביותר". 

ב-2016 ערך את סרטו של נוני גפן, "הכל שבור ורוקד".

כמו כן, הוא ערך פרסומות למספר חברות מוכרות, כמו "פלאפון", "אורנג'", "בזק בינלאומי", "האגיס", "פרוקטר אנד גמבל", "תנובה", "שטראוס", "עלית", "אסם", "יונדאי" ו"מפעל הפיס".

## קישורים חיצוניים

## הערות שוליים

קטגוריה:עורכים ישראלים
קטגוריה:עורכי קולנוע ישראלים
קטגוריה:זוכי פרס אופיר: עורכים
קטגוריה:ישראלים שנולדו ב-1965
יצחק צחייק

**יצחק צחייק** (נולד ב-1 בפברואר 1952) הוא עורך ומפיק קולנוע ישראלי. זוכה פרס אופיר לשנת 2012 על עריכת הסרט "רוק בקסבה".

## ביוגרפיה
במהלך השנים ערך צחייק מספר סרטים.

את הקריירה החל בשנת 1976 כעורך סאונד בסרטו של אסי דיין "גבעת חלפון אינה עונה". בשנת 1977 לקח חלק בעריכת הסרט "מבצע יונתן" בבימויו של מנחם גולן.

בשנת 1978 ערך את סרטו של אבי נשר "הלהקה". בשנת 1979 שימש כעורך הסרט "דיזנגוף 99", בו כיכבו גידי גוב, ענת עצמון, גלי עטרי ומאיר סוויסה. בשנת 1980 ערך את הסרט "פצעי בגרות 80". באותה שנה הפיק וערך את הסרט "הפחדנים", בבימויו של אבי נשר. בשנת 1981 שימש כעורך הסרט "סיפור אינטימי". בשנת 1984 הפיק וערך את הסרט "זעם ותהילה". בשנת 1985 הפיק וערך את הסרט "שוברים", בכיכובם של יזהר אשדות וגלי עטרי.

בשנת 1998 ערך את סרטו של זאב רווח "פעמיים בוסקילה". בשנת 1999 ערך את הסרט "צור הדסים". ב-2001 שימש כעורך הסרט "שישה מיליון רסיסים", בו כיכבו ענת לירי וישי גולן. בשנת 2003 ערך את הסרט "איש החשמל", בבימויו של אלי כהן. בשנת 2004 ערך את הסרטים "האושפיזין" ו"סוף העולם שמאלה", וכן את סדרת הדרמה "מעורב ירושלמי". בין השנים 2007-2005 ערך את הסדרה "מילואים". בשנת 2006 שימש כעורך הסרט "בקרוב יקרה לך משהו טוב", בו כיכבו אדם הירש וטינקרבל. באותה שנה ערך את הסרטים "אדמה משוגעת" ו"מכתבים לאמריקה".  

בשנים 2014-2007 שימש כעורך הסדרה "הבורר". בשנת 2007 ערך את הסרט "הסודות". בשנת 2008 שימש כעורך הסרטים "חסר מנוחה" ו"איים אבודים". ב-2009 ערך את הסרט "אילי ובן". בשנת 2010 שימש כעורך הסרט "פעם הייתי", בו כיכבו אדיר מילר, מיה דגן ותובל שפיר. בשנת 2012 ערך את הסרט "הדילרים" ואת הסרט "רוק בקסבה". על עריכת הסרט זכה בפרס אופיר בקטגוריית "העריכה הטובה ביותר". 

בשנת 2013 ערך את הסרטים "רימון הזהב", "לצוד פילים" "ופלאות".  בשנת 2014 ערך את הסרט "שושנה חלוץ מרכזי", בכיכובם של אושרי כהן וגל גדות.

היה מועמד לפרס אופיר 2015 על העריכה הטובה ביותר של הסרט "ציפורי חול".

צחייק משמש יו"ר איגוד העורכים מהקמת האיגוד בשנת 2008.https://editors.org.il/page/%D7%93%D7%91%D7%A8-%D7%94%D7%99%D7%95%D7%A8

## פילמוגרפיה חלקית
### סרטים שערך

### עריכה קולית
*1976 גבעת חלפון אינה עונה
### סרטים שהפיק
*1980 הפחדנים
*1984 זעם ותהילה 
*1985 שוברים

### סדרות שערך
*1996 כסף קטלני
*1998-1996 קפה פריז
*2004 מעורב ירושלמי
*2007-2005 מילואים 
*2014-2007 הבורר
*2020-2018 שנות השמונים

## מועמדויות ופרסים

## קישורים חיצוניים

* 

קטגוריה:עורכים ישראלים
קטגוריה:עורכי קולנוע ישראלים
קטגוריה:מפיקי קולנוע ישראלים
קטגוריה:זוכי פרס אופיר: עורכים
קטגוריה:ישראלים שנולדו ב-1952